FOREOL WEDDI		 		Yr Ail Sul ar Bymtheg wedi’r Drindod 2026

Tra pery’r ddaear, ni pheidia pryd hau a medi, oerni a gwres, haf a gaeaf, dydd a nos. 
Genesis 8:22

Gwelodd Duw y cwbl a wnaeth, ac yr oedd yn dda iawn.			Genesis 1:31

Bydd yr hwn sydd yn rhoi had i’r heuwr a bara iddo’n ymborth yn rhoi had i chwithau ac yn ei amlhau; bydd yn peri i ffrwyth eich haelioni gynyddu. 			2 Corinthiaid 9:10

Aeth rhai i’r môr mewn llongau, a gwneud eu gorchwylion ar ddyfroedd mawr; gwelsant hwy weithredoedd yr Arglwydd, a’i ryfeddodau yn y dyfnder. 			Salm 107:23–24
 
Dywedodd ein Harglwydd Iesu Grist: 
“Y gorchymyn cyntaf  yw, ‘Gwrando, O Israel, yr Arglwydd ein Duw yw’r unig Arglwydd, a châr yr Arglwydd dy Dduw â’th holl galon Ac â’th holl enaid ac â’th holl feddwl ac â’th holl nerth.’
Yr ail yw hwn, ‘Câr dy gymydog fel ti dy hun.’ 
Nid oes gorchymyn arall mwy na’r rhain.”
Amen. Arglwydd, trugarha.
 
Distawrwydd.							[Penllinio]

Cyffeswn yn ostyngedig ein pechodau wrth yr hollalluog Dduw.
 
Arglwydd ein Duw,
yn ein pechod yr ydym wedi osgoi dy alwad.
Y mae ein cariad atat fel cwmwl y bore,
fel y gwlith a gilia’n gynnar.
Trugarha wrthym;
gwared ni rhag barn;
rhwyma ein clwyfau ac adfywia ni
yn Iesu Grist ein Harglwydd. Amen.
 
Rhodded yr Arglwydd i ni faddeuant
a rhyddhad o’ch pechodau,
amser i wella eich bywyd
a gras a chysur yr Ysbryd Glân. Amen.

Dewch, addolwn ac ymgrymwn,
plygwn ein gliniau gerbron yr Arglwydd a’n gwnaeth.
 
Dduw pob bywyd a chynnydd a chynhaeaf,
y mae dy Fab, y Bugail Da,
yn adnabod ei ddefaid wrth eu henwau,
a’i ddefaid yn ei adnabod ef.
Fel yr wyt ti, trwy weithredoedd natur,
yn ein dwyn i ddyfnach dealltwriaeth o’th gariad,
bydded inni ofalu am bopeth a greaist
ac, â chalonnau diolchgar,
lawenhau yn rhyfeddod y ddaear.
Bendigedig fyddo Duw am byth.
[EMYN										Sefyll ]
 
SALM										 [Eistedd]
Salm 78. 1-4, 12-16
1	Gwrandewch fy nysgeidiaeth, fy mhobl, gogwyddwch eich clust at eiriau fy ngenau.
2	Agoraf fy ngenau mewn dihareb, a llefaraf ddamhegion o'r dyddiau gynt,
3	pethau a glywsom ac a wyddom, ac a adroddodd ein hynafiaid wrthym.
4	Ni chuddiwn hwy oddi wrth eu disgynyddion, ond adroddwn wrth y genhedlaeth sy'n dod weithredoedd gogoneddus yr Arglwydd, a'i rym, a'r pethau rhyfeddol a wnaeth.
12	   Gwnaeth bethau rhyfeddol yng ngŵydd eu hynafiaid yng ngwlad yr Aifft, yn nhir Soan;
13	   rhannodd y môr a'u dwyn trwyddo, a gwneud i'r dŵr sefyll fel argae.
14	   Arweiniodd hwy â chwmwl y dydd, a thrwy'r nos â thân disglair.
15	   Holltodd greigiau yn yr anialwch, a gwneud iddynt yfed o'r dyfroedd di-baid;
16	   dygodd ffrydiau allan o graig, a pheri i ddŵr lifo fel afonydd. 
Gogoniant i’r Tad / ac i’r / Mab :ac / i’r– / Ysbryd / Glân;
fel yr oedd yn y dechrau, •
y mae yn awr ac y / bydd yn / wastad :
yn oes / oesoedd. / A–/men.
 
Y DARLLENIAD O’R HEN DESTAMENT
Darlleniad o Exodus   (17.1-7 )

Aeth holl gynulliad pobl Israel ymaith o anialwch Sin a symud o le i le fel yr oedd yr Arglwydd yn gorchymyn, a gwersyllu yn Reffidim; ond nid oedd yno ddŵr i'w yfed.  Felly dechreuodd y bobl ymryson â Moses, a dweud, "Rho inni ddŵr i'w yfed."
	Ond dywedodd Moses wrthynt, "Pam yr ydych yn ymryson â mi ac yn herio'r Arglwydd?"
	Yr oedd y bobl yn sychedu yno am ddŵr, a dechreuasant rwgnach yn erbyn Moses, a dweud, "Pam y daethost â ni i fyny o'r Aifft? Ai er mwyn ein lladd ni a'n plant a'n hanifeiliaid â syched?"
	Felly galwodd Moses ar yr Arglwydd a dweud, "Beth a wnaf â'r bobl hyn? Y maent bron â'm llabyddio!"
	Dywedodd yr Arglwydd wrtho, "Cerdda o flaen y bobl gyda rhai o henuriaid Israel, a chymer yn dy law y wialen y trewaist y Neil â hi, a dos ymlaen.  Pan weli fi'n sefyll o'th flaen ar graig yn Horeb, taro'r graig, a daw dŵr allan ohoni, a chaiff y bobl yfed."
	Gwnaeth Moses hyn ym mhresenoldeb henuriaid Israel.  Galwodd enw'r lle yn Massa a Meriba, oherwydd ymryson yr Israeliaid ac am iddynt herio'r Arglwydd trwy ofyn, "A yw'r Arglwydd yn ein plith, ai nac ydyw?"

Dyma air yr Arglwydd. 	Diolch a fo i Dduw.

Distawrwydd.

Cân y Brawd Haul (Gweddi Sant Ffransis)
1	Arglwydd dyrchafedig, holla/lluog • a / da :
i ti y bo’r mawl a’r gogoniant • yr an/rhydedd / a’r – / fendith.
2	I ti, y Goruchaf, yn unig / y per/thynant : ac nid oes neb teilwng i / alw / ar dy / enw.
3	Boed / mawl • i ti / Arglwydd : gyda’th / holl – / grea/duriaid,
4	Yn enwedig y / brawd – / haul : yr wyt yn goleuo / trwyddo • y / dydd i / ni.
‡5	Y mae’n hardd a thanbaid yn ei / fawr ys/blander :
yn arwydd o/honot / ti • y Go/ruchaf.
6	Boed / mawl • i ti / Arglwydd : am y chwaer / lleuad / a’r – / sêr;
7	Clir a drud/fawr • a / hyfryd : y ffurfiwyd / hwy yn / y ffur/fafen.
8	Boed / mawl • i ti / Arglwydd : am / y – / brawd – / gwynt
9	Ac am awyr a chwmwl ac / wybren / glir :
a phob tywydd yr wyt ti trwyddynt yn / cynnal • dy / grea/duriaid.
10	Boed / mawl • i ti / Arglwydd : am / y – / chwaer – / dŵr,
11	Sy’n ddef/nyddiol • a / gwylaidd : yn / werth–/fawr a / phur.
12	Boed / mawl • i ti / Arglwydd : am / y – / brawd – / tân
13	Y goleuir trwyddo y / nos i / ni : 
y mae’n hardd ac yn llawen, yn / llawn – / cryfder • a / nerth.
14	Boed / mawl • i ti / Arglwydd : am ein / chaer – / y fam / ddaear.
15	Sy’n ein cynnal / a’n rhe/oli : 
ac yn cynhyrchu ffrwythau amrywiol a / blodau / lliwgar • a / glaswellt.
16	Boed / mawl • i ti / Arglwydd : gan bawb sy’n maddau am eu bod yn dy garu di •
A chan bawb sy’n di/oddef / gwendid • a / thrallod.
17	Gwyn fyd y sawl a ddwg y pethau hyn, er dy fwyn / mewn tang/nefedd :
cânt goron / gennyt / ti • y Go/ruchaf.
18	Boed / mawl • i ti / Arglwydd : am ein / chwaer mar/wolaeth • y / corff,
19	Na all neb byw / ddianc / rhagddi : 
gwae’r sawl sydd yn / marw • mewn / pechod / marwol.
20	Gwyn fyd y sawl a geir yn gwneud dy ewyllys / sanctaidd / di :
oherwydd nis niweidir / gan yr / ail far/wolaeth.
21	Molwch a bendithiwch yr Arglwydd • di/olchwch / iddo :
a gwasanaethwch ef mewn / gosty/ngeiddrwydd / mawr.
[Dim Mawlgan]

Y DARLLENIAD O’R TESTAMENT NEWYDD		[Eistedd]
Darlleniad o Philipiaid   (2.1-13)

Felly, os oes gennych yng Nghrist unrhyw symbyliad, unrhyw apêl o du cariad, unrhyw gymdeithas trwy'r Ysbryd, os oes unrhyw gynhesrwydd a thosturi, cyflawnwch fy llawenydd trwy fod o'r un meddwl, a'r un cariad gennych at eich gilydd, yn unfryd ac yn unfarn.  Peidiwch â gwneud dim o gymhellion hunanol nac o ymffrost gwag, ond mewn gostyngeiddrwydd bydded i bob un ohonoch gyfrif y llall yn deilyngach nag ef ei hun.  Bydded gofal gan bob un ohonoch, nid am eich buddiannau eich hunain yn unig ond am fuddiannau pobl eraill hefyd.
	Amlygwch yn eich plith eich hunain yr agwedd meddwl honno sydd, yn wir, yn eiddo i chwi yng Nghrist Iesu.  Er ei fod ef ar ffurf Duw, ni chyfrifodd fod cydraddoldeb â Duw yn beth i'w gipio, ond fe'i gwacaodd ei hun, gan gymryd ffurf caethwas a dyfod ar wedd ddynol.  O'i gael ar ddull dyn, fe'i darostyngodd ei hun, gan fod yn ufudd hyd angau, ie, angau ar groes.
	Am hynny tra-dyrchafodd Duw ef, a rhoi iddo'r enw sydd goruwch pob enw, fel wrth enw Iesu y plygai pob glin yn y nef ac ar y ddaear a than y ddaear, ac y cyffesai pob tafod fod Iesu Grist yn Arglwydd, er gogoniant Duw Dad.
	Gan hynny, fy nghyfeillion annwyl, fel y buoch bob amser yn ufudd, felly yn awr, nid yn unig fel pe bawn yn bresennol, ond yn fwy o lawer gan fy mod yn absennol, gweithredwch, mewn ofn a dychryn, yr iachawdwriaeth sy'n eiddo ichwi;  oblegid Duw yw'r un sydd yn gweithio ynoch i beri ichwi ewyllysio a gweithredu i'w amcanion daionus ef. 

Dyma air yr Arglwydd. 	Diolch a fo i Dduw.

Distawrwydd.

 
Cantigl o’r Efengyl: Benedictus Dominus Deus Israel 		[Sefyll]

1	Bendigedig fyddo / Arglwydd • Dduw / Israel :am iddo ymweld â’i / bobl a’u / prynu • i / ryddid;
2	Cododd waredigaeth / gadarn • i / ni : yn / nhŷ – / Dafydd • ei / was –
3	Fel y llefarodd trwy enau ei bro/ffwydi / sanctaidd : yn yr / oesoedd / a – / fu –
4	Gwaredigaeth / rhag • ein ge/lynion : ac o afael / pawb • sydd yn / ein ca/sáu;
5	Fel hyn y cymerodd drugaredd / ar ein • hyn/afiaid : a / chofio • ei gy/famod / sanctaidd,
6	Y llw a dyngodd wrth / Abraham • ein / tad : y rhoddai inni gael ein / hachub • o / afael • ge/lynion,
7	A’i addoli yn ddi-ofn mewn sancteiddrwydd / a chyf/iawnder : ger ei fron ef / holl – / ddyddiau • ein / bywyd.
8	A thithau, fy mhlentyn, gelwir di yn / broffwyd • y Go/ruchaf : oherwydd byddi’n cerdded o flaen yr Arglwydd i / bara/toi ei / lwybrau,
9	I roi i’w bobl wybodaeth am / ware/digaeth : trwy fa/ddeuant / eu pe/chodau.
10	Hyn yw trugaredd / calon • ein / Duw : fe ddaw â’r wawrddydd / oddi / uchod • i’n / plith,
11	I lewyrchu ar y rhai sy’n eistedd yn nhywyllwch / cysgod / angau :
a chyfeirio ein / traed i / ffordd tang/nefedd. 
Gogoniant i’r Tad / ac i’r / Mab : ac / i’r– / Ysbryd / Glân;
fel yr oedd yn y dechrau, • y mae yn awr ac y / bydd yn / wastad :
yn oes / oesoedd. / A–/men.
 

Y DARLLENIAD O’R EFENGYL						[Sefwch]
Gwrandewch Efengyl Crist yn ôl Sant Mathew   (21.23-32)
Gogoniant i ti, O Arglwydd.

Daeth Iesu i'r deml, a phan oedd yn dysgu yno daeth y prif offeiriaid a henuriaid y bobl ato a gofyn, "Trwy ba awdurdod yr wyt ti'n gwneud y pethau hyn? Pwy roddodd i ti'r awdurdod hwn?"
	Atebodd Iesu hwy, "Fe ofynnaf finnau un peth i chwi, ac os atebwch hwnnw, fe ddywedaf finnau wrthych trwy ba awdurdod yr wyf yn gwneud y pethau hyn.  Bedydd Ioan, o ble yr oedd? Ai o'r nef ai o'r byd daearol?"
	Dechreusant ddadlau â'i gilydd a dweud, "Os dywedwn, 'O'r nef', fe ddywed wrthym, 'Pam, ynteu, na chredasoch ef?'  Ond os dywedwn, 'O'r byd daearol', y mae arnom ofn y dyrfa, oherwydd y mae pawb yn dal fod Ioan yn broffwyd."
	Atebasant Iesu, "Ni wyddom ni ddim."
	Ac meddai yntau wrthynt, "Ni ddywedaf finnau chwaith wrthych chwi trwy ba awdurdod yr wyf yn gwneud y pethau hyn.
	"Ond beth yw eich barn chwi ar hyn? Yr oedd dyn a chanddo ddau fab. Aeth at y cyntaf a dweud, 'Fy mab, dos heddiw a gweithia yn y winllan.'  Atebodd yntau, 'Na wnaf'; ond yn ddiweddarach newidiodd ei feddwl a mynd.  Yna fe aeth y tad at y mab arall a gofyn yr un modd. Atebodd hwnnw, 'Fe af fi, syr'; ond nid aeth.  Prun o'r ddau a gyflawnodd ewyllys y tad?"
	"Y cyntaf," meddent.
	Dywedodd Iesu wrthynt, "Yn wir, 'rwy'n dweud wrthych fod y casglwyr trethi a'r puteiniaid yn mynd i mewn i deyrnas Dduw o'ch blaen chwi.  Oherwydd daeth Ioan atoch yn dangos ffordd cyfiawnder, ac ni chredasoch ef. Ond fe gredodd y casglwyr trethi a'r puteiniaid ef. A chwithau, ar ôl ichwi weld hynny, ni newidiasoch eich meddwl a dod i'w gredu."

Dyma Efengyl yr Arglwydd. 	Moliant i ti, O Grist.

Distawrwydd.
 
MYFYRDOD								 gan y Parch. Beth Davies

Rydyn ni i gyd yn gwybod pa mor boenus yw hi i gael rhywun rydym yn  ymddiried ynddo yn dweud wrthym ei fod yn mynd i wneud rhywbeth  ac yna`n methu. Mae llawer ohonom yn gallu adrodd straeon am bobl sydd wedi ein siomi drwy wneud addewidion ac yna heb gyflawni.
Mae bywyd wedi ein dysgu i fod yn wyliadwrus o rai pobl, ac mae'n wers y gallwn ei dysgu yn y ffordd galed. Mae yna hen ddywediad - “ mae addewid yn ddyled heb ei thalu”. Disgwyliwn i deulu a ffrindiau gadw at eu haddewidion. 
Ar yr un pryd, rhaid inni gydnabod y bu adegau pan wnaethom ni addewidion ac yna heb eu cadw ac ar adegau mae arnom angen yr iachâd a’r her y mae Gair Duw yn eu cynnig inni heddiw.
Mae darlleniad yr Efengyl o Mathew 21:23-32 yn drafodaeth arall rhwng y Phariseaid a Iesu. Mae'n digwydd ychydig ar ôl i Iesu erlid y cyfnewidwyr arian a gwerthwyr anifeiliaid o'r deml. Roedd angen cymeradwyaeth awdurdodau crefyddol ar y ddau fath o fusnes i weithredu yn y deml. Roeddent yn darparu gwasanaeth angenrheidiol ond dim ond arian cyfred y deml y gellid ei ddefnyddio  felly roedd yn rhaid trosi arian tramor yn arian deml ac yn anffodus ar gyfraddau cyfnewid gwarthus o isel. Roedd yn rhaid i anifeiliaid a offrymid i'w haberthu fod yn rhydd rhag unrhyw  nam fel y penderfynwyd gan awdurdodau'r deml. Esblygodd y ddau wasanaeth hyn yn fentrau proffidiol, felly nid yw'n syndod bod y prif offeiriaid a'r henuriaid wedi cynhyrfu. Roeddent eisiau gwybod pwy roddodd yr awdurdod i Iesu wneud yr hyn a wnaeth. Fel Ioan, mae Iesu’n meddwl bod rhyddid Duw yn cynnwys y rhyddid i faddau i bobl nad ydynt yn  blant trwy waed y Cyfamod ac nad ydynt wedi cynnig aberth. 
Roedd gweithredoedd Iesu yn y Deml nid yn unig yn torri’r cysylltiad pwerus rhwng arian a chrefydd ond  hefyd yn iacháu ac yn maddau’n rhydd i bawb trwy gariad Duw ei hun.  
 Ac felly mae Iesu yn trio dysgu’r Phariseaid am Deyrnas Dduw drwy ddameg yr ail fab. Os ydyn ni'n proffesu mai Iesu yw ein Harglwydd, mae'n rhaid inni wneud yr hyn y mae'n dweud wrthym am  wneud. Y bobl grefyddol oedd y rhai oedd yn broblem i Iesu. 
Mae dameg Iesu yn gofyn inni sut y byddwn ni’n ymateb i’r Efengyl. A fyddwn ni'n newid ein meddyliau a bod fel y mab sy'n dweud y bydd yn ufuddhau ac yna`n newid ei feddwl neu ai ni fydd y mab sy'n gwneud yr hyn sy`n groes i`n meddyliau ac yn gweithio er lles Duw ei hun? Fe'n bernir nid yn ôl yr hyn a ddywedwn, ond yn ôl yr hyn a wnawn a dyna beth sy`n bwysig i ni, i`n ffrindiau, i`n teuluoedd ac I Dduw ei hun, hyn yn oes oesoedd. Amen  
Gweddi- Arglwydd, gweddïwn fod i'th ras bob amser  ein cynorthwyo a`n hybu i wneud yr hyn sy`n dda er lles eraill; trwy Iesu Grist ein Harglwydd. Amen

DATGAN Y  FFYDD
Credo’r Bedydd
 
Yr wyf yn credu ac yn ymddiried yn Nuw Dad,
ffynhonnell pob bod a bywyd,
yr un yr ydym yn bod er ei fwyn.
 
Yr wyf yn credu ac yn ymddiried yn Nuw Fab,
a gymerodd ein natur ddynol ni,
a fu farw drosom ac a atgyfododd.
 
Yr wyf yn credu ac yn ymddiried yn Nuw Ysbryd Glân,
sy’n rhoi bywyd i bobl Dduw
ac yn amlygu Crist yn y byd.
 
Dyma ffydd yr Eglwys.
Dyma ein ffydd ni.
Yr ydym yn credu ac yn ymddiried yn un Duw,
Tad, Mab ac Ysbryd Glân. Amen.
 
[EMYN							Sefyll ]
 
Y GWEDDIAU				[Eistedd neu penllinio]

Mewn tangnefedd gweddïwn ar yr Arglwydd.
Arglwydd, yn dy drugaredd, gwrando ein gweddi.

Dros bawb yn eu gwaith a’u bywyd beunyddiol, dros ein teuluoedd, ein ffrindiau a’n cymdogion, a thros bawb sydd ar eu pen eu hunain. 
Arglwydd, yn dy drugaredd, gwrando ein gweddi.

Dros y gymuned hon, ein cenedl a’i llywodraeth a’r Brenin; dros bawb sy’n gweithio o blaid cyfiawnder, rhyddid a heddwch.
 Arglwydd, yn dy drugaredd, gwrando ein gweddi.
 
Dros iawn ddefnydd o’th greadigaeth; dros y rhai sy’n dioddef newyn, ofn, anghyfiawnder neu orthrwm.
 Arglwydd, yn dy drugaredd, gwrando ein gweddi.
 
Dros bawb sydd mewn perygl, galar neu unrhyw fath o drallod; dros y claf, y digyfaill a’r anghenus a thros bawb sy’n gweini arnynt.
 Arglwydd, yn dy drugaredd, gwrando ein gweddi.
 
Dros heddwch, cenhadaeth ac undod yr Eglwys; dros bawb sy’n cyhoeddi’r efengyl a phawb sy’n chwilio am y Gwirionedd.
 Arglwydd, yn dy drugaredd, gwrando ein gweddi. 
 
Dros Dorrien ein esgob a’r holl weinidogion; dros holl aelodau’r Eglwys.
 Arglwydd, yn dy drugaredd, gwrando ein gweddi.

Fel y dysgodd ein Hiachawdwr ni, gweddïwn yn eofn:
Ein Tad, yr hwn wyt yn y nefoedd,
sancteiddier dy enw;
deled dy deyrnas;
 gwneler dy ewyllys;
megis yn y nef, felly ar y ddaear hefyd.
Dyro i ni heddiw ein bara beunyddiol.
A maddau i ni ein dyledion,
fel y maddeuwn ninnau i’n dyledwyr.
Ac nac arwain ni i brofedigaeth;
eithr gwared ni rhag drwg.
Oherwydd eiddot ti yw’r deyrnas,
a’r gallu a’r gogoniant,
yn oes oesoedd. Amen.
 
Colect y Dydd.
Hollalluog Dduw, gwnaethost ni ar dy gyfer di dy hun, ac y mae’n calonnau’n anniddig nes cael gorffwys ynot ti:  dysg inni gynnig ein hunain i’th wasanaeth, fel y cawn yma dy dangnefedd, ac yn y byd a ddaw dy weld wyneb yn wyneb;  trwy Iesu Grist ein Harglwydd, sy’n fyw ac yn teyrnasu gyda thi a’r Ysbryd Glân, yn un Duw, yn awr ac am byth.  Amen.

O Dduw, awdur tangnefedd a charwr cytundeb,
y mae dy adnabod di yn fywyd tragwyddol,
a’th wasanaethu yn rhyddid perffaith:
amddiffyn ni rhag holl ymosodiadau ein gelynion,
fel, a ninnau’n llwyr ymddiried yn dy nodded,
nad ofnwn allu neb o’n gwrthwynebwyr;
trwy Iesu Grist ein Harglwydd. Amen.
 
Dragwyddol Dduw a Thad,
y crewyd ni trwy dy allu
a’n prynu trwy dy gariad,
tywys a nertha ni â’th Ysbryd,
fel y gallwn ein rhoi ein hunain i ti
trwy garu a gwasanaethu’n gilydd;
yn Iesu Grist ein Harglwydd. Amen.
 

Bydded i Dduw ein Creawdwr,
sy’n dilladu’r lili ac yn porthi adar yr awyr,
ofalu amdanyn
a chynyddu cynhaeaf ein cyfiawnder trwy Iesu Grist ein Harglwydd, Amen.
 

[EMYN								Sefyll ]

EMYNAU AWGRYMOG

1. Tad mawr y creaduriaeth llawn, /   Mor rhyfedd yw dy waith,

2. Ti, Ffynnon pob daioni, /   Gwraidd pob cysuron drud,

3. Hoffi'r wyf dy lân breswylfa, /   Arglwydd, lle'r addewaist fod;

